स्कन्दपुराणम्/खण्डः १ (माहेश्वरखण्डः)/कौमारिकाखण्डः/अध्यायः २९
॥नारद उवाच॥	
व्रजंती गिरिजाऽपश्यत्सखीं मातुर्महाप्रभाम्॥	
कुसुमामोदिनींनाम तस्य शैलस्य देवताम्॥ २९.१ ॥	
सापि दृष्ट्वा गिरिसुतां स्नेहविक्लवमानसा॥	
क्वपुनर्गच्छसीत्युच्चैरालिंग्योवाच देवता॥ २९.२ ॥	
सा चास्यै सर्वमाचख्यौ शंकरात्कोपकारणम्॥	
पुनश्चोवाच गिरिजा देवतां मातृसंमताम्॥ २९.३ ॥	
नित्यं शैलाधिराजस्य देवता त्वमनिंदिते॥	
सर्वं च सन्निधानं च मयि चातीव वत्सला॥ २९.४ ॥	
तदहं संप्रवक्ष्यामि यद्विधेयं तवाधुना॥	
अथान्य स्त्रीप्रवेशे तु समीपे तु पिनाकिनः॥ २९.५ ॥	
त्वयाख्येयं मम शुभे युक्तं पश्चात्करोम्यहम्॥	
तथेत्युक्ते तया देव्या ययौ देवी गिरिं प्रति॥ २९.६ ॥	
रम्ये तत्र महाशृंगे नानाश्चर्योपशोभिते॥	
विभूषणादि संन्यस्य वृक्षवल्कलधारिणी॥ २९.७ ॥	
तपस्तेपे गिरिसुता पुत्रेण परिपालिता॥	
ग्रीष्मे पंचाग्निसंतप्ता वर्षासु च जलोषिता॥ २९.८ ॥	
स्थंडिलस्था च हेमंते निराहारा तताप सा॥	
एतस्मिन्नंतरे दैत्यो ह्यंधकस्य सुतो बली॥ २९.९ ॥	
ज्ञात्वा गतां गिरिसुतां पितुर्वैरमनुस्मरन्॥	
आडिर्नाम बकभ्राता रहस्यांतरप्रेक्षकः॥ २९.१० ॥	
जिते किलांधके दैत्ये गिरिशेनामरद्विषि॥	
आडिश्चकार विपुलं तपो हरजिगीषया॥ २९.११ ॥	
तमागत्याब्रवीद्ब्रह्मा तपसा परितोषितः॥	
ब्रूहि किं वासुरश्रेष्ठ तपसा प्राप्तुमिच्छसि॥ २९.१२ ॥	
ब्रह्माणमाह दैत्यस्तु निर्मृत्युत्वमहं वृणे॥	॥ब्रह्मोवाच॥	
न कश्चिच्च विना मृत्युं जंतुरासुर विद्यते॥ २९.१३ ॥	
यतस्ततोऽपि दैत्येंद्र मृत्युः प्राप्यः शरीरिणा॥	
इत्युक्तस्तं तथेत्याह तुष्टः कमलसंभवम्॥ २९.१४ ॥	
रूपस्य परिवर्तो मे यदा स्यात्पद्मसंभव॥	
तदा मृत्युर्मम भवेदन्यथा त्वमरो ह्यहम्॥ २९.१५ ॥	
इत्युक्तस्तं तथेत्याह तुष्टः कमलसंभवः॥	
इत्युक्तोऽमरतां मेने दैत्यराज्यस्थितोऽसुरः॥ २९.१६ ॥	
आजगाम स च स्थानं तदा त्रिपुरघातिनः॥	
आगतो ददृशे तं च वीरकं द्वार्यवस्थितम्॥ २९.१७ ॥	
तं चासौ वंचयित्वा च आडिः सर्पशरीरभृत्॥	
अवारितो वीरकेण प्रविवेश हरांतिकम्॥ २९.१८ ॥	
भुजंगरूपं संत्यज्य बभूवाथ महासुरः॥	
उमारूपी छलयितुं गिरिशं मूढचेतनः॥ २९.१९ ॥	
कृत्वोमायास्ततो रूपमप्रतर्क्यमनोहरम्॥	
सर्वावयवसंपूर्णं सर्वाभिज्ञानसंवृतम्॥ २९.२० ॥	
चक्रे भगांतरे दैत्यो दंतान्वज्रोपमान्दृढान्॥	
तीक्ष्णाग्रान्बुद्धिमोहेन गिरिशं हंतुमुद्यतः॥ २९.२१ ॥	
कृत्वोमारूपमेवं स स्थितो दैत्यो हरांतिके॥	
तां दृष्ट्वा गिरिशस्तुषुटः समालिंग्य महासुरम्॥ २९.२२ ॥	
मन्यमानो गिरिसुतां सर्वै रवयवांतरैः॥	
अपृच्छत्साधु ते भावो गिरिपुत्री ह्यकृत्रिमा॥ २९.२३ ॥	
या त्वं मदशयं ज्ञात्वा प्राप्तेह वरवर्णिनि॥	
त्वया विरहितः शून्यं मन्योस्मिन्भुवनत्रये॥ २९.२४ ॥	
प्राप्ता प्रसन्ना या त्वं मां युक्तमेवंविधं त्वयि॥	
इत्युक्ते गूहयंश्चेष्टामुमारूप्यसुरोऽब्रवीत्॥ २९.२५ ॥	
यातास्मि तपसश्चर्तुं कालीवाक्यात्तवातुलम्॥	
रतिश्च तत्र मे नाभूत्ततः प्राप्ता तवांतिकम्॥ २९.२६ ॥ 	
इत्युक्तः शंकरः शंकां किंचित्प्राप्यवधारयत्॥	
कुपिता मयि तन्वंगी प्रत्यक्षा च दृढव्रता॥ २९.२७ ॥	
अप्राप्तकामा संप्राप्ता किमेतत्संशयो मम॥	
रहसीति विचिंत्याथ अभिज्ञानाद्विचारयन्॥ २९.२८ ॥	
नापश्यद्वामपार्श्वे तु तस्यांकं पद्मलक्षणम्॥	
लोम्नामावर्तचरितं ततो देवः पिनाकधृक्॥ २९.२९ ॥	
बुद्धा तां दानवीं मायां किंचित्प्रहसिताननः॥	
मेढ्रे रौद्रास्त्रमाधाय चक्रे दैत्यमनोरथम्॥ २९.३० ॥	
स रुदन्भैरवाज्रावानवसादं गतोऽसुरः॥	
अबुध्यद्वीरको नैतदसुरेंद्रनिषूदनम्॥ २९.३१ ॥	
हते च मारुतेनाशुगामिना नगदेवता॥	
अपरिच्छिन्नतत्त्वार्था शैलपुत्र्यां न्यवेदयत्॥ २९.३२ ॥	
श्रुत्वा वायुमुखाद्देवी क्रोधरक्तातिलोचना॥	
अपस्यद्वीरकं पुत्रं हृदयेन विदूयता॥ २९.३३ ॥	
मातरं मां परित्यज्य यस्मात्त्वं स्नेहविह्वलाम्॥	
विहितावसरः स्त्रीणां शंकरस्य रहोविधौ॥ २९.३४ ॥	
तस्मात्ते परुषा रूक्षा जडा हृदय वर्जिता॥	
गणेशाक्षरसदृशा शिला माता भविष्यति॥ २९.३५ ॥	
एवमुत्सृष्टशापाया गिरिपुत्र्यास्त्वनंतरम्॥	
निर्जगाम मुखात्क्रोधः सिंहरूपी महाबलः॥ २९.३६ ॥	
पश्चात्तापं समश्रित्य तया देव्या विसर्जितः॥	
स तु सिंहः करालास्यो महाकेसरकंधरः॥ २९.३७ ॥	
प्रोद्धूतबललांगूलदंष्ट्रोत्कट गुहामुखः॥	
व्यावृतास्यो ललज्जिह्वः क्षामकुक्षिश्चिखादिषुः॥ २९.३८ ॥	
तस्यास्ये वर्तितुं देवी व्यवस्यत सती तदा॥	
ज्ञात्वा मनोगतं तस्या भगवांश्चतुराननः॥ २९.३९ ॥	
आजगामाश्रमपंद संपदामाश्रयं ततः॥	
आगम्योवाच तां ब्रह्मा गिरिजां मृष्टया गिरा॥ २९.४० ॥	
किं देवी प्राप्तुकामासि किमलभ्यं ददामि ते॥	
तच्छ्रुत्वोवाच गिरिजा गुरुगौरवगर्भितम्॥ २९.४१ ॥	
तपसा दुष्करेणाप्तः पतित्वे शंकरो मया॥	
स मां श्यामलवर्णेति बहुशः प्रोक्तवान्भवः॥ २९.४२ ॥	
स्यामहं कांचनाकारा वाल्लभ्येन च संयुता॥	
भर्तुर्भूतपतेरंगे ह्येकतो निर्विशंकिता॥ २९.४३ ॥	
तस्यास्तद्भाषितं श्रुत्वा प्रोवाच जलजासनः॥	
एवं भवतु भूयस्त्वं भर्तुर्देहार्धधारिणी॥ २९.४४ ॥	
ततस्तस्याः शरीरात्तु स्त्री सुनीलांबुजत्विषा॥	
निर्गता साभवद्भीमा घंटाहस्ता त्रिलोचना॥ २९.४५ ॥	
नानाभरणपूर्णांगी पीतकौशेयवासिनी॥	
तामब्रवीत्ततो ब्रह्मा देवीं नीलांबुजत्विषम्॥ २९.४६ ॥	
अस्माद्भूधरजा रदेहसंपर्कात्त्वं ममाज्ञया॥	
संप्राप्ता कृतकृत्यत्वमेकानंशा पुराकृतिः॥ २९.४७ ॥	
य एष सिंहः प्रोद्भूतो देव्याः क्रोधाद्वरानने॥	
स तेस्तु वाहनो देवी केतौ चास्तु महाबलः॥ २९.४८ ॥	
गच्छ विंध्याचले तत्र सुरकार्यं करिष्यति॥	
अत्र शुंभनिशुंभौ च हत्वा तारकसैन्यपौ॥ २९.४९ ॥	
पांचालोनाम यक्षोऽयं यक्षलक्षपदानुगः॥	
दत्तस्ते किंकरो देवी महामायाशतैर्युतः॥ २९.५० ॥	
इत्युक्ता कौशिकी देवी ततेत्याह पितामहम्॥	
निर्गतायां च कौशिक्यां जाता स्वैराश्रिता गुणैः॥ २९.५१ ॥	
सर्वैः पूर्वभवोपात्तैस्तदा स्वयमुपस्तितैः॥	
उमापि प्राप्तसंकल्पा पश्चात्तापपरायणा॥ २९.५२ ॥	
मुहुः स्वं परिनिंदंती जगाम गिरिशांतिकम्॥	
संप्रयांतीं च तां द्वारी अपवार्य समाहितः॥ २९.५३ ॥	
रुरोध वीरको देवीं हेमवेत्रलताधरः॥	
तामुवाच च कोपेन तिष्ठ तिष्ठ क्व यासि च॥ २९.५४ ॥	
प्रयोजनं न तेऽस्तीह गच्छ यावन्न भर्त्स्यसे॥	
देव्या रूपधरो दैत्यो देवं वंचयितुं त्विह॥ २९.५५ ॥	
प्रविष्टो न च दृष्टोऽसौ स च देवेन घातितः॥	
घातिते चाहमाक्षिप्तो नीलकण्ठेन धीमता॥ २९.५६ ॥	
कापि स्त्री नापि मोक्तव्या त्वया पुत्रेति सादरम्॥	
तस्मात्त्वमत्र द्वारिस्था वर्षपूगान्यनेकशः॥ २९.५७ ॥	
भविष्यसि न चाप्यत्र प्रवेशं लप्स्यसे व्रज॥	
एका मे प्रविशेदत्र माता या स्नेहवत्सला॥ २९.५८ ॥	
नगाधिराजतनया पार्वती रुद्रवल्लभा॥	
इत्युक्ता तु ततो देवी चिंतयामास चेतसा॥ २९.५९ ॥	
न सा नारी तु दैत्योऽसौ वायोर्नैवावबासत॥	
वृथैव वीरकः शप्तो मया क्रोधपरीतया॥ २९.६० ॥	
अकार्यं क्रियते मूढैः प्रायः क्रोधसमन्वितैः॥	
क्रोधेन नश्यते कीर्तिः क्रोधो हंति स्थिरां श्रियम्॥ २९.६१ ॥	
अपरिच्छिन्नसर्वार्था पुत्रं शापितवत्यहम्॥	
विपरीतार्थबोद्धॄणां सुलभा विपदो यतः॥ २९.६२ ॥	
संचिंत्यैवमुवाचेदं वीरकं प्रति शैलजा॥	
अधो लज्जाविकारेण वदनेनांबुजत्विषा॥ २९.६३ ॥	
अहं वीरक ते माता मा तेऽस्तु मनसो भ्रमः॥	
शंकरस्यास्मि दयिता सुता तु हिमभूभृतः॥ २९.६४ ॥	
मम गात्रस्थितिभ्रांत्या मा शंकां पुत्र भावय॥	
तुष्टेन गौरता दत्ता ममेयं पद्मयोनिना॥ २९.६५ ॥	
मया शप्तोऽस्यविदिते वृत्तांते दैत्यनिर्मिते॥	
ज्ञात्वा नारीप्रवेशं तु शंकरे रहसि स्तिते॥ २९.६६ ॥	
न निवर्तयितुं शक्यः शापः किं तु ब्रवीमि ते॥	
मानुष्यां तु शिलायां त्वं शिलादात्संभविष्यसि॥ २९.६७ ॥	
पुण्ये चाप्यर्बुदारण्ये स्वर्गमोक्षप्रदे नृणाम्॥	
अचलेश्वरलिंगं तु वर्तते यत्र वीरक॥ २९.६८ ॥	
वाराणस्यां विश्वनाथसमं तत्फलदं नृणाम्॥	
प्रभासस्य च यात्राभिर्दशभिर्यत्फलं नृणाम्॥ २९.६९ ॥	
तदेकयात्रया प्रोक्तमर्बुदस्य महागिरेः॥	
यत्र तप्त्वा तपो मर्त्या देहधातून्विहाय च॥ २९.७० ॥	
संसारी न पुनर्भूयान्महेश्वरवचो यथा॥	
अर्बुदो यदि लभ्येत सेवितुं जन्मदुःखितैः॥ २९.७१ ॥	
वाराणसीं च केदारं किं स्मरंति वृथैव ते॥	
तत्राराध्य भवं देवं भवान्नन्दीति नामभृत्॥ २९.७२ ॥	
शीघ्रमेष्यसि चात्रैव प्रतीहारत्वमाप्स्यसि॥	
एवमुक्ते हृष्टरोमा वीरकः प्रणिपत्य ताम्॥ २९.७३ ॥	
संस्तूय विविधैर्वाक्यैर्मातरं समभाषत॥	
धन्योऽहं देवि यो लप्स्ये मानुष्यमतिदुर्लभम्॥ २९.७४ ॥	
शापोऽनुग्रहरूपोऽयं विशेषादर्बुदाचले॥	
समीपे यस्य पुण्योऽस्ति महीसागरसंगमः॥ २९.७५ ॥	
ऊधः पृथिव्या देशोऽयं यो गिरेश्चार्णवांतरे॥	
तत्र गत्वा महत्पुण्यमवाप्य भवभक्तितः॥ २९.७६ ॥	
पुनरेष्यामि भो मातरित्युक्त्वाभूच्छिलासुतः॥	
देवी च प्रविवेशाथ भवनं शशिमौलिनः॥ २९.७७ ॥	
॥इत्यार्बुदाख्यानम्॥	
ततो दृष्ट्वा च तां प्राह धिग्नार्य इति त्र्यंबकः॥ २९.७८ ॥	
सा च प्रण्म्य तं प्राह सत्यमेतन्न मिथ्यया॥	
जडः प्रकृतिभागोयं नार्यश्चार्हंति निन्दनाम्॥ २९.७९ ॥	
पुरुषाणां प्रसादेन मुच्यंते भवसागरात्॥	
ततः प्रहृष्टस्तामाह हरो योग्याऽधुना शुभे॥ २९.८० ॥	
पुत्रं दास्यामि येन त्वं ख्यातिमाप्स्यसि शोभने॥	
ततो रेम हि देव्या स नानाश्चर्यालयो हरः॥ २९.८१ ॥	
ततो वर्षसहस्रेषु देवास्त्वरितमानसाः॥	
ज्वलनं नोदयामासुर्ज्ञातुं शंकरचेष्टितम्॥ २९.८२ ॥	
द्वारि स्थितं प्रतिहारं वंचयित्वा च पावकः॥	
पारावतस्य रूपेण प्रविवेश हरांतिकम्॥ २९.८३ ॥	
ददृशे तं च देवेशो विनतां प्रेक्ष्य पार्वतीम्॥	
ततस्तां ज्वलनं प्राह नैतद्योग्यं त्वया कृतम्॥ २९.८४ ॥	
यदिदं भुक्षुतं स्थानान्मम तेजो ह्यनुत्तमम्॥	
गृहाण त्वं सुदुर्बुद्धे नो वा धक्ष्यामि त्वां रुषा॥ २९.८५ ॥	
भीतस्ततोऽसौ जग्राह सर्वदेवमुखं च सः॥	
तेन ते वह्निसहिता विह्वलाश्च सुराः कृताः॥ २९.८६ ॥	
विपाट्य जठराण्येषां वीर्यं माहेश्वरं ततः॥	
निष्क्रांतं तत्सरो जातं पारदं शतयोजनम्॥ २९.८७ ॥	
वह्निश्च व्याकुलीभूतो गंगायां मुमुचे सकृत्॥	
दह्यमाना च सा देवी तरंगैर्वहिरुत्सृजत्॥ २९.८८ ॥	
जातस्त्रिभुवनक्यातस्तेन च श्वेतपर्वतः॥	
एतस्मिन्नंतरे वह्निराहूतश्च हिमालये॥ २९.८९ ॥	
सप्तर्षिभिर्वह्निहोमं कुर्वद्भिर्मंत्रवीर्यतः॥	
आगत्य तत्र जग्राह वह्निर्भागं च तं हुतम्॥ २९.९० ॥	
गतेऽह्न्यत्वस्मिंश्च तत्रस्थः पत्नी स्तेषामपश्यत॥	
सुवर्णकदलीस्तंभनिभास्ताश्चंद्रलेखया॥ २९.९१ ॥	
पश्यमानः प्रफुल्लाक्षो वह्निः कामवशं गतः॥	
स भूयश्चिंतयामास न न्याय्यं क्षुभितोऽस्मि यत्॥ २९.९२ ॥	
साध्वीः पत्नीर्द्विजेंद्राणामकामाः कामयाम्यहम्॥	
पापमेतत्कर्म चोग्रं नश्यामि तृमवत्स्फुटम्॥ २९.९३ ॥	
कृत्वैतन्नश्यते कीर्तिर्यावदाचंद्रतारकम्॥	
एवं संचिंत्य बहुधा गत्वा चैव वनांतरम्॥ २९.९४ ॥	
संयन्तुं नाभवच्छक्त उपायैर्बहुभिर्मनः॥	
ततः स कामसंतप्तो मूर्छितः समपद्यत॥ २९.९५ ॥	
ततः स्वाहा च भार्यास्य बुबुधे तद्विचेष्टितम्॥	
ज्ञात्वा च चिंतयामास प्रहृष्टा मनसि स्वयम्॥ २९.९६ ॥	
स्वां भार्यामथ मां त्यक्त्वा बहुवासादवज्ञया॥	
भार्याः कामयते नूनं सप्तर्षीणां महात्मनाम्॥ २९.९७ ॥	
तदासां रूपमाश्रित्य रमिष्ये तेन चाप्यहम्॥	
ततस्त्वंगिरसो भार्या शिवानामेति शोभना॥ २९.९८ ॥	
तस्या रूपं समाधाय पावकं प्राप्य साब्रवीत्॥	
मामग्ने कामसंतप्तां त्वं कामयितुमर्हसि॥ २९.९९ ॥	
न चेत्करिष्यसे देव मृतां मामुपधारय॥	
अहमंगिरसो भार्या शिवानाम हुताशन॥ २९.१०० ॥	
सर्वाभिः सहिता प्राप्ता ताश्च यास्यंत्यनुक्रमात्॥	
अस्माकं त्वं प्रियो नित्यं त्वच्चित्ताश्च वयं तथा॥ २९.१०१ ॥	
ततः स कामसंतप्तः संबभूव तया सह॥	
प्रीते प्रीता च सा देवी निर्जगाम वनांतरात्॥ २९.१०२ ॥	
चिंतयंती ममेदं चेद्रूपं द्रक्ष्यंति कानने॥	
ते ब्राह्मणीनामनृतं दोषं वक्ष्यंति पावकात्॥ २९.१०३ ॥	
तस्मादेतद्रक्षमाणा गरुडी संभवाम्यहम्॥	
सुपर्णा सा ततो भूत्वा ददृशे श्वेतपर्वतम्॥ २९.१०४ ॥	
शरस्तंबैः सुसंपृक्तं रक्षोभिश्च पिशाचकैः॥	
सा तत्र सहसा गत्वा शैलपूष्ठं सुदुर्गमम्॥ २९.१०५ ॥	
प्राक्षिपत्कांचने कुंडे शुक्रं तद्धारणेऽक्षमा॥	
शिष्टानामपि देवीनां सप्तर्षीणां महात्मनाम्॥ २९.१०६ ॥	
पत्नीसरूपतां कृत्वा कामयामास पावकम्॥	
दिव्यं रूपमरूंधत्याः कर्तुं न शकितं तया॥ २९.१०७ ॥	
तस्यास्तपःप्रभावेण भर्तुः शुश्रूषणेन च॥	
षट्कृत्वस्तत्तु निक्षिप्तमग्निरेतः कुरुद्वह॥ २९.१०८ ॥	
कुंडेऽस्मिंश्चैत्रबहुले प्रतिपद्येव स्वाहया॥	
ततश्च पावको दुःखाच्छुशोच च मुमोह च॥ २९.१०९ ॥	
आः पापं कृतमित्येव देहन्यासेऽकरोन्मतिम्॥	
ततस्तं खेचरी वाणी प्राह मा मरणं कुरु॥ २९.११० ॥	
भाव्यमेतच्च भाव्यर्थात्को हि पावक मुच्यते॥	
भाव्यर्थेनापि यत्ते च परदारोप सेवनम्॥ २९.१११ ॥	
कृतं तच्चेतसा तेन त्वामजीर्णं प्रवेक्ष्यति॥	
श्वेतकेतोर्महायज्ञे घृतधाराभितर्पितम्॥ २९.११२ ॥	
शोकं च त्यज नैतास्ताः स्वाहै वेयं तव प्रिया॥	
श्वेतपर्वतकुंडस्थं पुत्रं त्वं द्रष्टुमर्हसि॥	
ततो वह्निस्तत्र गत्वा ददृशे तनयं प्रभुम्॥ २९.११३ ॥	॥अर्जुन उवाच॥	
कस्मात्स्वाहा करोद्रूपं षण्णां तासां महामुने॥ २९.११४ ॥	
यत्ता भर्तृपराः साध्व्यस्तपस्विन्योग्निसंनिभाः॥	
न बिभेति च किं ताभ्यः षड्भ्यः स्वाहाऽपराधिनी॥	
भर्तृभक्त्या जगद्दग्धुं यतः शक्ताश्च ता मुने॥ २९.११५ ॥	
॥नारद उवाच॥	
सत्यमेतत्कुरुश्रेष्ठ श्रृणु तच्चापि कारणम्॥	
येन तासां कृतं रूपं न वा शापं ददुश्च ताः॥ २९.११६ ॥	
यत्र तद्वह्निना क्षिप्तं रुद्रतेजः सकृत्पुरा॥	
गंगायां तत्र सस्नुस्ताः षटत्न्योऽज्ञनाभावतः॥ २९.११७ ॥	
ततस्ता विह्वलीभूतास्तेजसा तेन मोहिताः॥	
लज्जया च स्वभर्तॄणां गंगातीरस्थिता रहः॥ २९.११८ ॥	
एतदंतमालोक्य चिकीर्षंती मनीषितम्॥	
स्वाहा शरीरमाविश्यतासां तेजो जहार तत्॥ २९.११९ ॥	
चिक्रीड वह्निजायापि यथा ते कथितं मया॥ २९.१२० ॥	
उपकारमिमं ताभिः स्मरंतीभिश्च भारत॥	
न शप्ता सा यतः शापो न देयश्चोपकारिणि॥ २९.१२१ ॥	
ततः सप्तर्षयो ज्ञात्वा ज्ञानेनासुचितां गताः॥	
तत्यजुः षट् तदा पत्नीर्विना देवीमरुंधतीम्॥ २९.१२२ ॥	
विश्वामित्रस्तु भगवान्कुमारं शरणं गतः॥	
स्तवं दिव्यं संप्रचक्रे महासेनस्य चापि सः॥ २९.१२३ ॥	
अष्टोत्तरशतं नाम्नां श्रृणु त्वं तानि फाल्गुन॥	
जपेन येषां पापानि यांति ज्ञानमवाप्नुयात्॥ २९.१२४ ॥	
त्वं ब्रह्मवादी त्वं ब्रह्मा ब्राह्मणवत्सलः॥	
ब्रह्मण्यो ब्रह्मदेवश्च ब्रह्मदो ब्रह्मसंग्रहः॥ २९.१२५ ॥	
त्वं परं परमं तेजो मंगलानां च मंगलम्॥	
अप्रमेयगुणश्चैव मंत्राणां मंत्रगो भवान्॥ २९.१२६ ॥	
त्वं सावित्रीमयो देव सर्वत्रैवापराजितः॥	
मंत्र शर्वात्मको देवः षडक्षरवतां वरः॥ २९.१२७ ॥	
माली मौली पताकी च जटी मुंडी शिखंड्यपि॥	
कुण्डली लांगली बालः कुमारः प्रवरो वरः॥ २९.१२८ ॥	
गवांपुत्रः सुरारिघ्नः संभवो भवभावनः॥	
पिनाकी शत्रुहा श्वेतो गूढः स्कन्दः कराग्रणीः॥ २९.१२९ ॥	
द्वादशो भूर्भुवो भावी भुवः पुत्रो नमस्कृतः॥	
नागराजः सुधर्मात्मा नाकपृष्ठः सनातनः॥ २९.१३० ॥	
त्वं भर्ता सर्वभूतात्मा त्वं त्राता त्वं सुखावहः॥	
शरदक्षः शिखी जेता षड्वक्त्रो भयनाशनः॥ २९.१३१ ॥	
हेमगर्भो महागर्भो जयश्च विजयेश्वरः॥	
त्वं कर्ता त्वं विधाता च नित्यो नित्यारिमर्दनः॥ २९.१३२ ॥	
महासेनो महातेज वीरसेनश्च भूपतिः॥	
सिद्धासनः सुराध्यक्षो भीमसेनो निरामयः॥ २९.१३३ ॥	
शौरिर्यदुर्महातेजा वीर्यवान्सत्यविक्रमः॥	
तेजोगर्भोऽसुररिपुः सुरमूर्तिः सुरोर्ज्जितः॥ २९.१३४ ॥	
कृतज्ञो वरदः सत्यः शरण्यः साधुवत्सलः॥	
सुव्रतः सूर्यसंकाशो वह्निगर्भः कणो भुवः॥ २९.१३५ ॥	
पिप्पली शीघ्रगो रौद्री गांगेयो रिपुदारणः॥	
कार्त्तिकेयः प्रभुः क्षंता नीलदंष्ट्रो महामनाः॥ २९.१३६ ॥	
निग्रहो निग्रहाणां च नेता त्वं सुरनंदनः॥ 	
प्रग्रहः परमानंदः क्रोधघ्नस्तार उच्छ्रितः॥ २९.१३७ ॥	
कुक्कुटी बहुली दिव्यः कामदो भूरिवर्धनः॥	
अमोघोऽमृतदो ह्यग्निः शत्रुघ्नः सर्वमोदनः॥ २९.१३८ ॥	
अव्ययो ह्यमरः श्रीमानुन्नतो ह्यग्निसंभवः॥	
पिशाचराजः सूर्याभः शिवात्मा शिवनंदनः॥ २९.१३९ ॥	
अपारपारो दुर्ज्ञेयः सर्वभूतहिते रतः॥	
अग्राह्यः कारणं कर्ता परमेष्ठी परं पदम्॥ २९.१४० ॥	
अचिंत्यः सर्वभूतात्मा सर्वात्मा त्वं सनातनः॥	
एवं स सर्वभूतानां संस्तुतः परमेश्वरः॥ २९.१४१ ॥	
नाम्नामष्टशतेनायं विश्वामित्रमहर्षिणा॥	
प्रसन्नमूर्तिराहेदं मुनींद्रं व्रियतामिति॥ २९.१४२ ॥	
मम त्वया द्विजश्रेष्ठ स्तुतिरेषा निरूपिता॥	
भविष्यति मनोऽभीष्टप्राप्तये प्राणिनां भुवि॥ २९.१४३ ॥	
विवर्धते कुले लक्ष्मीस्तस्य यः प्रपठेदिमम्॥	
न राक्षसाः पिशाचा वा न भूतानि न चापदः॥ २९.१४४ ॥	
विघ्नकारीणि तद्गेहे यत्रैव संस्तुवंति माम्॥	
दुःस्वप्नं च न पश्येत्स बद्धो मुच्यते बंधनात्॥ २९.१४५ ॥	
स्तवस्यास्य प्रभावेण दिव्यभावः पुमान्भवेत्॥	
त्वं च मां श्रुतिसंस्कारैः सर्वैः संस्कर्तुमर्हसि॥ २९.१४६ ॥	
संस्काररहितं जन्म यतश्च पशुवत्स्मृतम्॥	
त्वं च मद्वरदानेन ब्रह्मर्षिश्च भविष्यसि॥ २९.१४७ ॥	
ततो मुनिस्तस्य चक्रे जातकर्मादिकाः क्रियाः॥	
पौरोहित्यं तथा भेजे स्कंदस्यैवाज्ञया प्रभुः॥ २९.१४८ ॥	
ततस्तं वह्निरभ्यागाद्ददर्श च सुतं गुहम्॥	
षट्छीर्षं द्विगुणश्रोत्रं द्वादशाक्षिभुजक्रमम्॥ २९.१४९ ॥	
एकग्रीवं चैककायं कुमारं स व्यलोकयत्॥	
कलिलं प्रथमे चाह्नि द्वितीये व्यक्तितां गतम्॥ २९.१५० ॥	
दृतीयायां शिशुर्जातश्चतुर्थ्यां पूर्ण एवच॥	
पंचम्यां संस्कृतः सोऽभूत्पावकं चाप्यपश्यत॥ २९.१५१ ॥	
ततस्तं पावकः पार्थ आलिलिंग चुचुंब च॥	
पुत्रेति चोक्त्वा तस्मै स शक्त्यस्त्रम ददात्स्वयम्॥ २९.१५२ ॥	
स च शक्तिं समादाय नमस्कृत्य च पावकम्॥	
श्वेतश्रृंगं समारूढो मुखैः पश्यन्दिशो दश॥ २९.१५३ ॥	
व्यनदद्भैरवं नादं त्रास यन्सासुरं जगत्॥	
ततः श्वेतगिरेः श्रृंगं रक्षः पद्मदशावृतम्॥ २९.१५४ ॥	
बिभेद तरसा शक्त्या शतयोजनविस्तृतम्॥	
तदेकेन प्रहारेण खंडशः पतितं भुवि॥ २९.१५५ ॥	
चूर्णीकृता राक्षसास्ते सततं धर्मशत्रवः॥	
ततः प्रव्यथिता भूमिर्व्यशीर्यत समंततः॥ २९.१५६ ॥	
भीताश्च पर्वताः सर्वे चुक्रुशुः प्रलयाद्यथा॥	
भूतानि तत्र सुभृशं त्राहित्राहीति चोज्जगुः॥ २९.१५७ ॥	
एवं श्रुत्वा ततो देवा वासवं सह तेऽब्रुवन्॥	
येनैकेन प्रहारेण त्रैलोक्यं व्याकुली कृतम्॥ २९.१५८ ॥	
स संक्रुद्धः क्षणाद्विश्वं संहरिष्यति वासव॥	
वयं च पालनार्थाय सृष्टा देवेन वेधसा॥ २९.१५९ ॥	
तच्च त्राणं सदा कार्यं प्राणैः कंठगतैरपि॥	
अस्माकं पश्यतामेवं यदि संक्षोभ्यते जगत्॥ २९.१६० ॥	
धिक्ततो जन्म वीराणां श्लाघ्यं हि मरणं क्षणात्॥	
तदस्माभिः सहैनं त्वं क्षतुमर्हसि वासव॥ २९.१६१ ॥	
एवमुक्तस्तथेत्युक्त्वा देवैः सार्धं तमभ्ययात्॥	
विधित्सुस्तस्य वीर्यं स शक्रस्तूर्णतरं तदा॥ २९.१६२ ॥	
उग्रं तच्च महावेगं देवानीकं दुरासदम्॥	
नर्दमानं गुहऋ प्रेक्ष्य ननाद जलधिर्यथा॥ २९.१६३ ॥	
तस्य नादेन महता समुद्धूतोदधिप्रभम्॥	
बभ्राम तत्रतत्रैव देव सैन्यमचेतनम्॥ २९.१६४ ॥	
जिघांसूनुपसंप्राप्तान्देवान्दृष्ट्वा स पावकिः॥	
विससर्ज्ज मुखात्तत्र प्रवृद्धाः पावकार्चिषः॥ २९.१६५ ॥	
अदहद्देवसैन्यानि चेष्ट मानानि भूतले॥	
ते प्रदीप्तशिरोदेहाः प्रदीप्तायुधवाहनाः॥ २९.१६६ ॥	
प्रच्युताः सहसा भांति दिवस्तारागणा इव॥	
दह्यमानाः प्रपन्नास्ते शरणं पावकात्मजम्॥ २९.१६७ ॥	
देवा वज्रधरं प्रोचुस्त्यज वज्रं शतक्रतो॥	
उक्तो देवैस्तदा शक्रः स्कंदे वज्रवासृजत्॥ २९.१६८ ॥	
तद्विसृष्टं जघानाशु पार्श्व स्कंदस्य दक्षिणम्॥	
बिभेद च कुरुश्रेष्ठ तदा तस्य महात्मनः॥ २९.१६९ ॥	
वज्रप्रहारात्स्कंदस्य संजातः पुरुषोऽपरः॥	
युवा कांचनसन्नाहः शक्तिधृग्दिव्य कुंडलः॥ २९.१७० ॥	
शाख इत्यभिविख्यातः सोपि व्यनददद्भुतम्॥	
ततश्चेंद्रः पुनः क्रुद्धो हृदि स्कंदं व्यदारयत्॥ २९.१७१ ॥	
तत्रापि तादृशो जज्ञे नैगमेय इति श्रुतः॥	
ततो विनद्य स्कंदाद्याश्चत्वारस्तं तदाभ्ययुः॥ २९.१७२ ॥	
तदेंद्रो वज्रमुत्सृज्य प्रांजलिः शरणं ययौ॥	
तस्याभयं ददौ स्कंदः सहसैन्यस्य सत्तमः॥ २९.१७३ ॥	
ततः प्रहृष्टास्त्रभिदशा वादित्राण्यभ्यवादयन्॥	
वज्रप्रहारात्कन्याश्च जज्ञिरेऽस्य महाबलाः॥ २९.१७४ ॥	
या हरं ति शिशूञ्जातान्गर्भस्थांश्चैव दारुणाः॥	
काकी च हिलिमा चैव रुद्रा च वृषभा तथा॥ २९.१७५ ॥	
आया पलाला मित्रा च सप्तैताः शिशुमातरः॥	
एतासांवीर्यसंपन्नः शिशुश्चाभूत्सुदारुणः॥ २९.१७६ ॥	
स्कंदप्रसादजः पुत्रो लोहिताक्षो भयंकरः॥	
एष वीराष्टकः प्रोक्तः स्कंदमातृगणोऽद्भुतः॥ २९.१७७ ॥	
पूजनीयः सदा भक्त्या सर्वापस्मारशांतिदः॥	
उपातिष्ठत्ततः स्कंदं हिरण्यकवचस्रजम्॥ २९.१७८ ॥	
लोहितांबरसंवीतं त्रैलोक्यस्यापि सुप्रभम्॥	
युवानं श्रीः स्वयं भेजे तं प्रणम्य शरीरिणी॥ २९.१७९ ॥	
श्रिया जुष्टं च तं प्राहुः सर्वे देवाः प्रणम्य वै॥	
हिरण्यवर्ण्ण भद्रं ते लोकानां शंकरो भव॥ २९.१८० ॥	
भवानिंद्रोऽस्तु नो नाथ त्रैलोक्यस्य हिताय वै॥ २९.१८१ ॥	॥स्कंद उवाच॥	
किमिंद्रः सर्वलोकानां करोतीह सुरोत्तमाः॥	
कथं देवगणांश्चैव पाति नित्यं सुरेश्वरः॥ २९.१८२ ॥	
॥देवा ऊचुः॥	
इंद्रो दिशति भूतानां बलं तेजः प्रजाः सुखम्॥	
प्रज्ञां प्रयच्छति तथा सर्वान्दायान्सुरेश्वरः॥ २९.१८३ ॥	
दुर्वृत्तानां स हरति वृत्तस्थानां प्रयच्छति॥	
अनुशास्ति च भूतानि कार्येषु बलवत्तरः॥ २९.१८४ ॥	
असूर्ये च भवेत्सूर्यस्तथाऽचंद्रे च चंद्रमाः॥	
भवत्यग्निश्च वायुश्च पृथिव्यां जीवकारणम्॥ २९.१८५ ॥	
एतदिंद्रेण कर्तव्यमिंद्रो हि विपुलं बलम्॥	
त्वं चेंद्रो भव नो वीर तारकं जहि ते नमः॥ २९.१८६ ॥	॥इंद्र उवाच॥	
त्वं भवेंद्रो महाबाहो सर्वेषां नः सुखावहः॥	
प्रणम्य प्रार्थये स्कंद तारकं जहि रक्ष नः॥ २९.१८७ ॥	
॥स्कंद उवाच॥	
शाधि त्वमेव त्रैलोक्यं भवानिंद्रोस्तु सर्वदा॥	
करिष्ये चेंद्रकर्माणि न ममेंद्रत्वमीप्सितम्॥ २९.१८८ ॥	
त्वमेव राजा भद्रं ते त्रैलोक्यस्य ममैव च॥	
करोमि किं च ते शक्रशासनं ब्रूहि तन्मम॥ २९.१८९ ॥	॥इंद्र उवाच॥	
यदि सत्यमिदं वाक्यं निश्चयाद्भाषितं त्वया॥	
अभिषिच्छस्व देवानां सैनापत्ये महाबल॥	
अहमिंद्रो भविष्यामि तव वाक्याद्यशोऽस्तु ते॥ २९.१९० ॥	
॥स्कंद उवाच॥	
दानवानां विनाशाय देवानामर्थसिद्धये॥	
गोब्राह्मणस्य चार्थाय एवमस्तु वचस्तव॥ २९.१९१ ॥	
इत्युक्ते सुमहानादः सुराणामभ्यजायत॥	
भूतानां चापि सर्वेषां त्रैलोक्यांकपकारकः॥ २९.१९२ ॥	
जयेति तुष्टुवुश्चैनं वादित्राण्यभ्यवादयन्॥	
ननृस्तष्टुवुश्चैवं कराघातांश्च चक्रिरे॥ २९.१९३ ॥	
तेन शब्देन महता विस्मिता नगनंदिनी॥	
शंकरं प्राह को देव नादोऽयमतिवर्तते॥ २९.१९४ ॥	॥रुद्र उवाच॥	
अद्य नुनं प्रहृष्टानां सुराणां विविधा गिरः॥	
श्रूयंते च तथा देवी यथा जातः सुतस्तव॥ २९.१९५ ॥	
गवां च ब्राह्मणानां च साध्वीनां च दिवौकसाम्॥	
मार्जयिष्यति चाश्रूणि पुत्रस्ते पुण्यवत्यपि॥ २९.१९६ ॥	
एवं वदति सा देवी द्रष्टुं तमुत्सुकाऽभवत्॥	
शंकरश्च महातेजाः पुत्रस्नेहाधिको यतः॥ २९.१९७ ॥	
वृषभं तत आरुह्य देव्या सह समुत्सुकः॥	
सगणो भव आगच्छत्पुत्र दर्शनलालसः॥ २९.१९८ ॥	
ततो ब्रह्मा महासेनं प्रजापतिरथाब्रवीत्॥	
अभिगच्छ महादेवं पितरं मातरं प्रभो॥ २९.१९९ ॥	
अनयोर्वीर्यसंयोगात्तवोत्पत्तिस्तु प्राथमी॥	
एवमस्त्विति चाप्युक्त्वा महासेनो महेश्वरम्॥ २९.२०० ॥	
अपूजयदमेयात्मा पितरं मातरं च ताम्॥	
ततस्तमालिंग्य सुतं चिरं संयोज्य चाशिषः॥ २९.२०१ ॥	
चिरं जहृषतुश्चोभौ पार्वतीपरमेश्वरौ॥	
सिद्धसारस्य तत्त्वं च ददौ तुष्टोऽस्य शंकरः॥ २९.२०२ ॥	
देवी प्रकृतिमोक्षं च तुष्टा हर्षपरिप्लुता॥	
एतस्मिन्नेव काले तु षड्देव्यस्तं समागमन्॥ २९.२०३ ॥	
ऋषिभिस्ताः परित्यक्तास्तं पुत्रेति जगुस्तदा॥	
पार्वती च ततः प्राह मम पुत्रो न वस्त्वयम्॥ २९.२०४ ॥	
स्वाहा ममेति च प्राह पावकश्च ममेति च॥	
रुद्रो ममेति च प्राह मम देवनदीति च॥ २९.२०५ ॥	
चक्रुस्ते कलहं घोरं विवदंतः परस्परम्॥	
पुत्रस्नेहो हि बलवान्पार्थ किंकिं न कारयेत्॥ २९.२०६ ॥	
ततस्तान्प्रहसन्नाह विवादो युज्यते न च॥	
सर्वेषां वो गुहः पुत्रो मत्तो वै व्रियतां वरः॥ २९.२०७ ॥	
ततः प्राहुश्च षड्देव्यः स्वर्गो नो ह्यक्षयो भवेत्॥	
तथेति ता गृहः प्राह शक्रस्तत्रांतरेऽब्रवीत्॥ २९.२०८ ॥	
रोहिण्याश्चानुजा स्कंद स्पर्धमानाभिजित्खला॥	
इत्छंती ज्येष्ठतां देवी पृथत्क्वं च तपोरता॥ २९.२०९ ॥	
ततः प्रभृति मूढोऽस्मि तत्स्थाने स्थापयप्रभो॥	
ततस्तथेति च प्रोक्ते कृत्तिकास्ता दिवं गताः॥ २९.२१० ॥	
नक्षत्रं सप्तशीर्षाभं भाति तद्वह्निदैवतम्॥	
अथैनमब्रवीत्स्वाहा प्रिया नाहं महार्चिषः॥	
तदग्नेः प्रियतां देहि सहवासं सदैव च॥ २९.२११ ॥	
'''॥स्कंद उवाच॥	
हव्यं कव्यं च यत्किंचिद्द्विजा होष्यंति पावके॥ २९.२१२ ॥	
तत्ते नाम्ना प्रदास्यंति वासः सार्धं भवेत्तव॥	
पावकः प्रार्थयामास यज्ञभागान्पुनः सुतान्॥ २९.२१३ ॥	
स चाप्याहाद्यप्रभृति यज्ञभागानवाप्नुहि॥	
इतरे प्रार्थयामासुः ख्यातो नस्त्वं सुतो भव॥ २९.२१४ ॥	
एवमेवेति तानाह स्कंदस्तद्धि सुदुर्लभम्॥	
ततस्तं योगिनः सर्वे संभूय सनकादयः॥ 	
अभ्यषिंचन्गिरौ तस्मिन्योगिनामादिपत्यके॥ २९.२१५ ॥	
योगीश्वरमिति प्राहुस्ततस्तं योगिनस्तथा॥	
जहृपुर्देवताश्चैव नानावाद्यन्यवादयन्॥ २९.२१६ ॥	
अभिषिक्तेन तेनासौ शुशुभे श्वेतपर्वतः॥	
आदित्येनेवांशुमता सुरम्य उदयाचलः॥ २९.२१७ ॥	
ततो देवाः सगन्धर्वा नृत्यंत्यप्सरसस्तथा॥	
हृष्टानां सर्वभूतानां श्रूयते निनदो महान्॥ २९.२१८ ॥	
एवं सेन्द्रं जगत्सर्वं श्वेतपर्वतसंस्थितम्॥	
प्रहृष्टं प्रेक्ष्य तं स्कन्दं न च तृप्यति दर्शनात्॥ २९.२१९ ॥	
इति श्रीस्कांदे महापुराण एकाशीतिसाहस्र्यां संहितायां प्रथमे माहेश्वरखण्डे कौमारिकाखण्डे कुमारेश्वरमाहात्म्ये स्कन्दकुमारस्य सर्वदेवसैनाधिपत्यभिषेकोत्सववर्मनंनामैकोनत्रिंशोऽध्यायः॥ २९ ॥ छ ॥	

कौमारिकाखण्डः